b'\n_START_ARTICLE_\nTesla Model 3\n_START_SECTION_\nVirksomhedgrundlag\n_START_PARAGRAPH_\nTesla er ikke nogen almindelig virksomhed. Mangemilliard\xc3\xa6ren Elon Musk har i mods\xc3\xa6tning til andre bilproducenter ingen planer om at Tesla skal v\xc3\xa6re en overskudsforretning. Milliarderne til finansieringen af Teslas fabrikker kommer blandt andet fra raketsuccesen SpaceX, der  ejes 100% af Elon Musk. Hans vision sigter imod at gennemf\xc3\xb8re en verdensomsp\xc3\xa6ndende omstilling fra de giftige fossile br\xc3\xa6ndstoffer til rene EL-drevne biler.  P\xc3\xa5  verdensplan har Tesla i 2019 opsat 14.000  ladestationer og det ansl\xc3\xa5s at Tesla rent produktudviklingsm\xc3\xa6ssigt er foran de \xc3\xb8vrige fabrikanter med ca. 5-7 \xc3\xa5r.\n_START_SECTION_\nBaggrund\n_START_PARAGRAPH_\nModel 3 er designet af Teslas designchef Franz von Holzhausen. If\xc3\xb8lge Holzhausen i 2013 vil Model 3 "sigte efter massemarkedet og v\xc3\xa6re ligesom en Audi A4, BMW 3-serie, Mercedes-Benz C-klasse, og den vil have lidt af hvert: r\xc3\xa6kkevidde, overkommelighed og ydeevne med en startpris p\xc3\xa5 ca. 30.000$" (ca. 200.000 kr.) i USA._NEWLINE_Bilen havde kodenavnet BlueStar i den oprindelige forretningsplan og blev efterf\xc3\xb8lgende betegnet Model E. Bilens nuv\xc3\xa6rende navn blev bekr\xc3\xa6ftet p\xc3\xa5 Twitter den 16. juli 2014._NEWLINE_I september 2015 annoncerede Tesla, at Model 3 ville blive lanceret i marts 2016. I januar 2016 meddelte Teslas administrerende direkt\xc3\xb8r, Elon Musk, at de f\xc3\xb8rste officielle billeder af bilen ville blive offentliggjort i slutningen af marts 2016. De fuldst\xc3\xa6ndige detaljer ville f\xc3\xb8rst blive offentliggjort, n\xc3\xa5r produktion gik i gang. Tesla lancerede Model 3 den 1. april 2016 kl. 5.30 dansk tid.\n_START_SECTION_\nProduktion og specifikationer\n_START_PARAGRAPH_\nI marts 2016 forventedes Model 3 at f\xc3\xa5 en r\xc3\xa6kkevidde p\xc3\xa5 350 - 500kilometer, og de f\xc3\xb8rste leveringer planlagdes til det nordamerikanske marked i slutningen af 2017 eller senere. Fuld produktion forventedes i l\xc3\xb8bet af 2018._NEWLINE_If\xc3\xb8lge Musk ville den forventede eftersp\xc3\xb8rgsel muligvis f\xc3\xb8rst kunne opfyldes i 2020. Fabrikkerne i  USA kan dog ikke f\xc3\xb8lge med den ekstreme eftersp\xc3\xb8rgsel i s\xc3\xa5vel Kina som i Vesteuropa. I Shanghai har Tesla derfor fra marts til oktober 2019 investeret 14 Milliarder  Dkr. i en k\xc3\xa6mpefabrik, Gigafactory 3, der skal producere 500.000 stk Tesla Model 3 om \xc3\xa5ret til det kinesiske marked. Planen er at der indenfor kort tid skal opf\xc3\xb8res en Giga 4 fabrik i Tyskland, lidt syd for den danske gr\xc3\xa6nse, for at im\xc3\xb8dekomme eftersp\xc3\xb8rgslen p\xc3\xa5 Model 3 i Europa, og reducere transportomkostningerne s\xc3\xa5 salgsprisen kan s\xc3\xa6nkes yderligere._NEWLINE_P\xc3\xa5 trods af at meget af teknologien fra Teslas Model S indg\xc3\xa5r i Model 3,_NEWLINE_er Model 3 ca. 10% mindre end Model S og med sit helt eget unikke design._NEWLINE_Tesla har Model 3 som den tredje i r\xc3\xa6kken af firmaets personbilsmodeller, som startede med eksklusive og relativt dyre modeller, men som nu ogs\xc3\xa5 tilbyder en billigere model m\xc3\xa5lrettet massemarkedet. Batteriets og drivlinjens teknologi er udviklet og finansieret gennem penge fra Tesla Roadster og Tesla Model S. Mens der til Roadster er brugt kulfiber og til Model S og X aluminium til karrosseriet, var det til at starte med uvist hvilket materiale, der ville blive anvendt til karrosseriet i Model 3. Nogle mente, at det ville v\xc3\xa6re st\xc3\xa5l (for at g\xc3\xb8re det billigere), mens andre med forbindelser til Tesla Motors oplyste, at Tesla-fabrikken havde etableret en ny aluminium-presningsmaskine, som ville ti- eller 20-doble produktiviteten. Ved produktionsstart var det meste af karrosseriet af st\xc3\xa5l med elementer af aluminium. Musk har angivet, at det vil kr\xc3\xa6ve 500.000 solgte biler pr. \xc3\xa5r (prim\xc3\xa6rt Model 3), f\xc3\xb8r virksomheden vil blive indbringende. If\xc3\xb8lge Teslas teknologichef, JB Straubel, arbejdede Teslas teknikere i oktober 2015 p\xc3\xa5 Model 3 i stedet for Model S og X.\n_START_SECTION_\nPriser og levering\n_START_PARAGRAPH_\nTesla sigtede ved lanceringen efter en startpris p\xc3\xa5 35.000 $ svarende til ca. 230.000 kr. (f\xc3\xb8r afgifter). Tesla selv havde umiddelbart efter lanceringen intet bud p\xc3\xa5, hvad Model 3 ville komme til at koste som indregistreret i Danmark. Flere iagttagere vurderede dog, at den formentlig ville blive prissat til mellem 380.000 og 550.000 kr. Den 7. april 2016 kunne analytiker Jan Bang fra Bilbasen - p\xc3\xa5 baggrund af grundprisen p\xc3\xa5 286.435 kr., specifikationerne, fradrag p\xc3\xa5 udstyr osv. og ud fra de danske afgifter, der netop var indfaset for elbiler - oplyse, at Model 3 som basismodel ville komme til at koste knap 433.000 kr._NEWLINE_Fra december 2018 kunne europ\xc3\xa6iske kunder bestille Model 3, og den 21. december offentliggjorde Tesla priserne p\xc3\xa5 de to f\xc3\xb8rste varianter til det danske marked, som begge var topmodellerne med lang r\xc3\xa6kkevidde, dobbelt motor og firehjulstr\xc3\xa6k. Priserne begyndte ved 464.724 kr. og 576.044 kr. (Performance). P\xc3\xa5 Teslas hjemmeside i januar 2019 startede priserne for de to varianter p\xc3\xa5 henholdsvis 454.500 kr. og 538.900 kr. If\xc3\xb8lge Tesla forventes den billigste version med baghjulstr\xc3\xa6k og standardr\xc3\xa6kkevidde (ca. 350 km) at komme p\xc3\xa5 det europ\xc3\xa6iske marked i 2. halv\xc3\xa5r 2019. Prisen fasts\xc3\xa6ttes t\xc3\xa6ttere p\xc3\xa5 lanceringsdagen. I december 2018 vurderede FDM, at den billigste model ville koste "ned mod 350.000 kr."_NEWLINE_De f\xc3\xb8rste Model 3 leveredes til danske kunder den 14. februar 2019 ved en lille ceremoni i Bredgade i K\xc3\xb8benhavn._NEWLINE_I april 2019 offentliggjordes de europ\xc3\xa6iske priser for den hidtil billigste version, standard range plus, med en startpris i Danmark p\xc3\xa5 354.000 kr. og en r\xc3\xa6kkevidde p\xc3\xa5 409 km. Danskerne har taget rigtigt godt imod denne relativt billige luksusbil, og p\xc3\xa5 samme m\xc3\xa5de som i Norge, Tyskland, Schweitz og Holland er den lynhurtigt blevet den mest solgte ELbil.'